- HEBREOS
- <
- 1
- >

LA CARTA A LOS
HEBREOS
Ye quirica Cristo peje su jei putana judío cuana sa puji bahui puina. Piada cuana ye quirica Pablo ja deretaidha eputani biame, cuaja shanapa taji mahue aiya deretaidha.
Ye quirica su yani beta saida jabuetsuati:
1. Cristo da Moisés, ángel cuana, judío cuana jacuatsasiati cuana ebia su aida. Equene jacuatsasiati, jairutsuati cuana pamapa pupeana, Cristo pueana su.
2. Aimue saida mahue Cristo jepuiti quisa saida cuana id'aba putsu biame, neicha jacuatsasiati cuana tije ya puji d'eji su epu puji. Ebia su saida Cristo sa jabuetsuati cuana su daja hue ai pibapiba mahue epuderati puji.
Ye versículo cuana da ebia su saida quita ebuetsuati puji:
2.3
4.12–16
6.10
7.25
9.22
10.23
11.1–40
12.1,2,5,6
13.8
1
Diusu ja mesa quisa saida cuana ecuana quisatana mesa Ebacua Jesucristo jepuiti
1 Biahua tiempo Diusu ja profeta cuana jepuiti mesa quisa cuana pamapa nuati, tsapiapiati jabuetsuati neje ecuana sa tata chenu cuana quisataidha. 2 Jiahue mu mesa quisa saida cuana ecuana quisatana mesa Ebacua Jesucristo jepuiti. Diusu ja pamapa ai cuana ataidha mesa Ebacua Jesucristo jepuiti. Tueda pamapa ai cuana Diusu ja Jesucristo tiataidha tuseda puji cama papu puji. 3 Jesúcristo ja Tata Diusu Aida cristiano cuana ebametani. Tueda da ene quita Diusu, Tata Diusu neje tupupai putsu. Pamapa Diusu ja ai ataidha cuana tusa tucheda neje yasemetani. Tueda curusu su manuana ecuana sa jucha cuana dhipa putsu, ecuana d'eji su ya puji. Daja a putsu, cielo su tsuatibana Diusu sa bai eni bene yaniute puji, da jenetia tu neje tupupai ecuatsasia epu puji.
Diusu sa Ebacua Jesucristo da ángel cuana ebia su aida
4 Jesucristo da pamapa ángel cuana ebia su aida, Diusu sa Ebacua putsu. 5 Aimue ai hora su biame Diusu ja quebata ángel biame uja ataidha mahue:
Mida da quema ebacua.
Beju ema da mique tata.
Daja huecha aimue quebata ángel biame uja ataidha mahue:
Ema tuseda puji tata epuani.
Tueda quema puji ebacua epuani. 6 Diusu ja Jesús ye mundo su beitutana su, pamapa ángel cuana cuatsasiatana Jesús pamitsutsuata huecuana puji. 7 Diusu sa ángel cuana jepuiti uja derejiji yani Diusu sa quirica su:
Diusu ja mesa ángel cuana beni, cuati utsu nime hus ataidha tu emebaja puji. 8 Diusu sa Ebacua Jesucristo da ene quita Diusu. Uja Diusu puidha Cristo jepuiti:
Mida da Diusu.
Mida da ecuatsasia epueni.
Butsepi neje mida ecuatsasia equeni.
9 Pamapa ai saida, butsepi cuana miqueda tsada eni.
Pamapa ai madhada cuana miada jubida eduininibainia.
Da putsu, yama mi pia cuana ebia su nimebeidaji yame.
10 Pia su uja Diusu puidha Cristo jepuiti:
Mida da Echua Puji aida.
Miada ye mundo aidha.
Buepa di miada aidha.
11 Beju tueda pamapa ai cuana etaitanapeta biame, mida daja hue yanienitiyu.
Tueda pamapa ai cuana ejud'uji edhi nime eputa.
12 Tueda ai cuana miada etanuja ejud'uji pu cua nime.
Tueda ai cuana pamapa miada eturucapeyu etse pia ejud'uji neje jaturucati cua nime.
Mida mu daja hue yanienitiyu.
Aimue emanu mahue. 13 Daja huecha aimue Diusu ja quebata ángel uja ataidha mahue:
Aniuteque quema bai eni bene ema neje tupupai ecuatsasia epu puji, yama mi neje jamajaitiji cuana pishitiame putsu, mique eme su eicha teje.
Daja Diusu ja ataidha Cristo jepuiti bahui. 14 Pamapa ángel cuana da Diusu sa emebajaji cuana Diusu ja ebeitutani huecuana mundo su mesa d'eji su eputani cuana etsahua puji.

- HEBREOS
- <
- 1
- >

© 2009 WBT