- SAN LUCAS
- <
- 23
- >

23
Jesús romano huaraji aida Pilato butse su
(Mateo 27.1-2, 11-14; Marcos 15.1-5; Juan 18.28-38)
1 Da su pamapa su netiana putsu, Jesús dusutana huecuana romano huaraji aida Pilato peje su. 2 Tu butse su Jesús uja tuaquisapirutana huecuana:
—Ye deja ja cristiano cuana enimetipeimetani. Tuahueda cristiano cuana romano echua puji aida impuesto pachujetiata mahue ebuetsuatani. Ed'eji su tueda pa judío cuana sa echua puji epuani.
3 Da su beju Pilato ja Jesús quisabatana:
—¿A da mida judío cuana sa echua puji?
Jesús ja jeutsutana:
—Ehe. Ema da, cuaja mida epuani batame.
4 Da su Pilato ja sacerdote huaraji aida, pia dapia aniji cristiano cuana uja atana:
—Mue yama ye deja sa ai jucha biame ba.
5 Da su beju cha ebia su hue Jesús tuaquisatana huecuana uja Pilato butse su:
—Ye deja ja cristiano cuana ebia su enimetipeimetani. Galilea yahua su pupiruana. Jiahue upia Jerusalén ejude su di daja yatani.
Jesús echua puji Herodes Antipas butse su
6 Daja id'aba putsu, Pilato ja quisabatana huecuana:
—¿Da su jia da ye deja Galilea yahua jenetia?
7 Pilato jeutsutana huecuana uja:
—Ehe. Da jenetia tueda.
Da su beju Pilato ja Jesús beitutana echua puji Herodes Antipas peje su tueda ai enime cuana pabata puji, Herodes Antipas da Galilea yahua sa echua puji puina putsu. Da tsine su huecha tueda Jerusalén ejude su anina. 8 Beidaji puana, Jesús ba putsu, tu yatani nimetiuda ai cuana jepuiti bahue puana putsu. Da su beju ebia su Jesús bajapirutana pia nimetiuda aida paata puji. 9 Jesús ebia su piapiati ai cuana quisabatana biame, mue jeutsu atana. 10 Dapia da sacerdote huaraji aida, jacuatsasiati ebuetsuaji cuana ja Jesús jubida tuaquisatana Herodes Antipas butse su. 11 Da su beju Herodes Antipas ja mesa soldado cuana neje Jesús ai eni mahue nime batana. Jesús jud'utana huecuana huaraji sa ejud'uji chujeneda neje, tu neje eshishatiani je. Daja ape putsu, Herodes Antipas ja Jesús neicha Pilato peje su beitutana. 12 Da tsine su Pilato, Herodes Antipas neje eshanapa jaatiana tse. Equene mu duininida jabatina tse.
Pilato ja Jesús pamanuameta huecuana cuatsasiatana
(Mateo 27.15-26; Marcos 15.6-15; Juan 18.39–19.16)
13 Da su beju Pilato ja sacerdote huaraji aida, ejude sa huaraji, pamapa cristiano cuana ihuatana. 14 Uja atana huecuana:
—Micuaneda ye deja ema peje su duseitia, tuahueda cristiano cuana enimetipeimetani pu putsu. Beju yama tueda saida quisabaenitia micuana butse su. Mue yama mesa ai jucha biame ba, cuaja micuaneda tu etuaquisainia nime. 15 Herodes Antipas ja di aimue mesa ai jucha biame batana mahue, Jesús neicha ema peje su beitutana putsu. Beju ye deja ja aimue ai madhada biame a yama tu emanuame puji. 16 Da su yama tueda huacabiti neje iche putsu, emesiayu.
17 Beju pamapa pascua tsine su Pilato ja piada terijiji mesia bahue puina cristiano cuana beidaji yame puji. Da su tueda pascua tsine su Jesús mesiaja adhaatana. 18 Da su cristiano cuana bahue pu putsu, uja tsiatsiatana huecuana:
—Barrabás da mesiaque. Jesús mu be mesiaji.
19 Tueda Barrabás da deja manuameji puina. Romano soldado cuana neje jamajaitiana. Da putsu, tueda teriichanubiametana huecuana. 20 Pilato ja cristiano cuana neicha quisatana, Jesús mesiaja putsu. 21 Beju cristiano cuana id'aba putsu, cha ebia su jubida tsiatsiatana huecuana uja:
—¡Curusu su tataque! ¡Curusu su tataque!
22 Beju neicha quimisha nuati puji Pilato ja cristiano cuana atana:
—¿Ai puji ni? ¿Ai jucha ni da tuahueda atana? Mue yama ye deja sa ai jucha biame ba. Da su yama huacabiti neje iche putsu, emesia.
23 Beju cha ebia su hue cristiano cuana uja tsiatsiatana jubida:
—¡Curusu su tataque!
24 Da su ebia su daja tsiatsiatana huecuana putsu, Pilato ja tuna sa tsada atana beju. 25 Deja manuameji Barrabás mesiatana. Jesús tuna sa tsada epuani paata huecuana puji menajatiatana huecuana.
Jesús curusu su tatatana huecuana
(Mateo 27.32-44; Marcos 15.21-32; Juan 19.17-27)
26 Da su beju Jesús dusutana huecuana tu curusu su etata puji. Edusutahu huecuana su, piada deja Simón banime soldado cuana inatana. Tueda deja da Cirene yahua jenetia puina. Tueda cuatsasiatana soldado cuana ja curusu pamapata puji. Da su tuahueda Jesús tije curusu mapatana.
27 Jucuada cristiano cuana tije putitana. Daja huecha jucuada epuna cuana di Jesús tije panatana. 28 Jesús ja tu tije ebia su epatahu ba putsu, uja atana huecuana:
—Jerusalén ejude jenetia epuna cuana, be mepaji ema jepuiti. Beju micuaneseda puji, daja huecha micuana sa ebacua cuana sa puji bahui mapaque. 29 Beju tsine iyuda cuana ecuina. Da tsine su bacua mahue cuana beidaji eputa. 30 Da tsine su cristiano cuana ja emata cuana ebajata uja: “Ecuanaju bia su medajajaque ecuanaju erubuti puji.” 31 Jiahue ema daja yatani huecuana biame, ebia su ai madhada cuana micuana yata huecuana.
32 Beju beta deja tsi puji detse Jesús neje dusutana huecuana etata puji. 33 Da su Calavera banime eti jude su cuinatitana huecuana su, dapia Jesús curusu su tatatana huecuana. Beta tsi puji deja detse di curusu detse su tatatana huecuana. Piada Jesús sa bai eni bene, pia d'ani bai bene tatatana huecuana. 34 Jesús etatatani huecuana cama, uja tuahueda Diusu atana:
—Tata, perdonaque ye cuana, bue mahue ta huecuana putsu.
Da su beju soldado cuana ja suerte atana Jesús sa ejud'uji tuneda cama eberereatiati puji. 35 Pamapa cristiano cuana dapia chamachamanetitaina. Tata edhi ehuidusuji cuana Jesús neje jashishatitana. Uja putana huecuana:
—Tuahueda pia cuana d'eji su atana. Ahua tueda ene quita Diusu sa Jabeituti Deja su, da su tu mehua d'eji su paati.
36 Soldado cuana ja di Jesús neje jashishatitana. Vino najaitianajiji tiaja adhaatana huecuana tu eid'ita puji. 37 Tuneda di Jesús uja atana:
—Ahua ene quita mida judío cuana sa Echua Puji su, mi mehua d'eji su jaatique.
38 Beju curusu su mesa echua bia su mimi cuana deretana huecuana. Quimisha yana cuana su deretana huecuana. Griego, latín, hebreo banime yana cuana su deretana huecuana uja: “Ye da judío cuana sa echua puji.”
39 Piada tu naja su badejiji tsi puji ja Cristo uja madhabatana:
—Ahua ene mida Cristo su, mi mehua d'eji su jaati putsu, etseju di d'eji su aque.
40 Pia tsi puji ja mu daja epuani id'aba putsu, d'ayatana uja:
—Miqueda mu aimue Diusu iyuda mahue, mida di emanu biame. 41 Etseda sufri epuani beju emanu teje, ai madhada cuana ana putsu. Ye deja ja mu mue ai madhada biame a.
42 Da su beju tuahueda Jesús uja bajatana:
—Jesús, pibaque ema, mi ecuatsasiati su ecuinati su.
43 Da su Jesús ja tueda jeutsutana:
—Enei hue yama mi butsepi equisainia, jiahue tsine mida ema neje cielo su yaniti.
Jesús manuana
(Mateo 27.45-56; Marcos 15.33-41; Juan 19.28-30)
44 Beju buepatia biame, apuda puana buepatia badeute uqueda teje, id'eti apunana putsu. 45 Da hora quitaita su templo dume su telón aida, bauda, pamuda badeji ebia jenetia ema su cuata jabud'iutiana. 46 Da hora su Jesús uja tsiatsiana:
—Tata, yama quema enid'u mi emenajatiainia.
Daja emimiani je, manuana beju.
47 Soldado cuana sa capitán tueda ai cuana chama putsu, Diusu saida mitsutsuatana. Uja puana:
—Enei hue, ye deja mu da jucha mahue epu mane.
48 Pamapa chamatana cristiano cuana ebia su epibapibani je, jachuainati putsu, putitaibana. 49 Jesús sa eshanapa cuana bahui anititana. Jesús tije aji Galilea yahua jenetia epuna cuana di anititana. Uqueda jenetia pamapa tueda ai cuana chamatana huecuana.
Jesús papatana huecuana
(Mateo 27.57-61; Marcos 15.42-47; Juan 19.38-42)
50 Beju piada deja anina José banime. Tueda Arimatea ejude Judea yahua jenetia puina. Deja saida, butsepi, judío cuana sa piada ehuidusuji puina. 51 Diusu ecuatsasiati id'uataina. Da putsu, tuseda mu tsada mahue puana pia ehuidusuji cuana ja Jesús atana cuana. 52 Da su beju Pilato peje su putiana Jesús sa equita ebaja puji. 53 Curusu jenetia equita jemiute putsu, ebabuji saida neje babutana. Sepulcro su huananubiatana. Tueda sepulcro tumu epa su ye chu ajiji puina. Aidhe biame tsuhu huananubiajiji mahue puina. 54 Beju viernes tsine puina. Tueda tsine su cristiano cuana jabasetati bahue puina janahua tsine su puji.
55 Da su Jesús tije aji Galilea yahua jenetia epuna cuana putitana Jesús sa equita quepia, cuaja huananubiajiji esa eba puji. 56 Da su ete su jasiapati putsu, ai puida cuana basetatana huecuana Jesús sa equita bia su eicha puji. Janahua tsine beju cuinana su, pamapa su janahuatana deja jacuatsasiati putsu.

- SAN LUCAS
- <
- 23
- >

© 2009 WBT