- SAN MARCOS
- <
- 8
- >

8
Jesús ja pushi mil cristiano cuana mihuatana
(Mateo 15.32-39)
1 Neicha hue beju dueji cristiano cuana jadhitatitana. Ai ediaji mahue anitana huecuana. Da su Jesús ja mesa discípulo cuana ihuatana tu peje su. Uja quisatana huecuana:
2 —Yama ye cristiano cuana bataichenuda ebainia. Beju quimisha tsine ema neje anitana huecuana. Jiahue aimue mecuana sa ai dia taji ani. 3 Ahua yama tuna sa ete cuana su diadiaji mahue ebeitu huecuana su, nimetaitanata cua huecuana edid'i su, piada piada cuana uqueda jenetia puetana putsu.
4 Da su discípulo cuana ja uja atana Jesús:
—Ecuaneda d'anita yahua su yani beju. ¿Ai ecuaneda dajucua cuatajuse cristiano cuana mihua cua bata?
5 Da su Jesús ja quisabatana huecuana:
—¿Quejucua pan chidi micuana sa yani?
Beju jeutsutana huecuana:
—Siete pan chidi yani.
6 Da su Jesús ja cristiano cuana cuatsasiatana paaniuteta huecuana yahua bia su puji. Pan chidi cuana ina putsu, diusulupai Tata Diusu atana. Pan cuana ped'uped'ua putsu, discípulo cuana menajatiatan paberereatiata huecuana puji. 7 Tuneseda ucua chidi se cuana di anitaina. Jesús ja neicha diusulupai Tata Diusu a putsu, cuatsasiatana discípulo cuana se cuana paberereatiata huecuana puji. Discípulo cuana ja cristiano cuana eberereatiatani cama, pan, se ped'u cuana jajucuatitana. 8 Beju cristiano cuana diadiatana tupu. Siete d'iti d'ucu eped'u cuana neje sejeatana huecuana. 9 Diadiatana cristiano cuana da pushi mil pucue putaina. Da su beju Jesús ja tuna sa ete cuana su beitutana huecuana. 10 Canoa aida su nubiana mesa discípulo cuana neje. Beju putitana huecuana Dalmanuta yahua su.
Fariseo cuana ja Jesús bajatana ai nimetiuda paata puji
(Mateo 16.1-4; Lucas 12.54-56)
11 Tueda yahua su da fariseo cuana Jesús peje su puetana. Jubida neje jasatsiapirutitana Jesús neje. Uja bajatana huecuana:
—Ai nimetiuda aque. Bameque ecuanaju, ahua ene Diusu mi neje yani su.
12 Daja Jesús atana huecuana tu yaba puji. Da su Jesús jubida janasiati putsu, uja puana:
—Jiahue tiempo cristiano cuana ja daja hue bajainiame ema yatani ai nimetiuda cuana. Enei hue yama micuana equisainia, aimue yama ai nimetiuda cuana ya mahue ye cristiano cuana sa puji.
13 Da su Jesús ja fariseo cuana ichajusia putsu, canoa su nubiana. Bai chu maje putiana.
Fariseo cuana sa jabuetsuati cuana da levadura nime
(Mateo 16.5-12)
14 Beju discípulo cuana ja jana tupu edusu puji, setatana. Piada pan chidi bahui jadusutitana huecuana canoa su. 15 Da su Jesús ja uja quisatana huecuana:
—Merejatique fariseo cuana, echua puji Herodes Antipas sa levadura neje.
16 Da su discípulo cama jaquisatitana:
—Mue ecuaneda pan duse aitia putsu jia, Jesús daja epuani.
17 Jesús shanapatana cuaja jaquisatitana huecuana. Uja quisabatana huecuana:
—¿Cuaja su jia micuaneda cama daja equisatiani? ¿Jucuaja su micuaneda cuaja shanapa taji mahue ebainia? 18 Beju tuaji biame, aimue micuaneda ebainia mahue. Id'ajararaji biame, aimue eid'abainia mahue. ¿Jucuaja su micuaneda pan jepuiti emimiani? ¿Jucuaja su micuaneda epitsatiani, ecuana sa pan ehueitiani su? 19 ¿Ai micuaneda mue piba bata yama pishica pan chidi neje pishica mil deja mihuana? ¿Quejucua d'iti cuana puchu cuana neje micuaneda sejeana?
Da su jeutsutana huecuana:
—Piada tunca beta ejaitiana d'iti cuana sejeana.
20 Jesús ja daja hue quisabainiame atana huecuana:
—Yama siete pan chidi cuana pushi mil cristiano cuana mihuana su, da tsunu, ¿quejucua d'iti cuana puchu cuana neje micuaneda sejeana?
Da su jeutsutana huecuana:
—Siete d'iti cuana ecuanaju sejeana.
21 Jesús ja quisabatana huecuana uja:
—Da su, ¿jucuaja su micuaneda daja japitsatime epuani, ecuanaju sa pan tupu mahue ba putsu? ¿Jucuaja su detse micuaneda mue shanapa tsuhu a cua? Beju aimue ema pan jepuiti mimitia mahue, micuana yama levadura jepuiti quisaitia su.
Jesús ja deja padha saisiametana
22 Da su cuinatana huecuana Betsaida ejude su. Dapia piada piada cristiano cuana ja deja padha Jesús peje su dusutana. Jubida bajatana huecuana Jesús ja deja padha pad'apabata puji. 23 Jesús ja deja padha sa eme ina putsu, ejude tsahua su huidusutana. Equedi neje papitana deja sa etuabeji su. Mesa eme detse di deja sa etua bia su huanatana. Daja a putsu, Jesús ja deja quisabatana:
—¿A mi jabati cua?
24 Jachamati putsu, deja ja uja jeutsutana:
—Cuaja jabaeniti taji mahue ema ebatiani. Yama cristiano cuana aqui nime eputaniuneti ebainia.
25 Neicha hue Jesús ja mesa eme detse deja sa etua bia su huanatana. Da su deja jubida jachamatiana. Beju saisi puana. Pamapa ai cuana saida batana beju. 26 Jesús ja deja tusa ete su beitu putsu, uja quisatana:
—Butsepi mique ete su putiyuque. Be jasiapatiji ejude su.
Jesús da Diusu sa Jabeituti Deja Pedro ja quisanetiacuinatana
(Mateo 16.13-20; Lucas 9.18-21)
27 Dapia yahua su beju piada ejude anina. Tueda ejude da echua puji Filipo sa ejude Cesarea banime. Tueda ejude tsahua je pia ejude huai chidi cuana anitaina. Dapia Jesús putiana mesa discípulo cuana neje. Tuneda yasetaneti cama, Jesús ja quisabatana huecuana:
—¿Cuaja da cristiano cuana ema jepuiti eputani? ¿Aidhe da ema eputani huecuana?
28 Da su tuneda uja jeutsutana:
—Piada piada mida da Juan Bautista id'eyujiji eputani. Pia cuana mida da Elías chenu eputani. Pia cuana mida pa pia Diusu sa profeta eputani.
29 Da su Jesús ja quisabatana huecuana:
—¿Cuaja micuaneda quisa epuani? ¿Aidhe ni da ema?
Pedro ja uja Jesús jeutsutana:
—Mida da Cristo. Diusu sa Jabeituti Deja da mida.
30 Da su Jesús ja cuatsasiatana huecuana:
—Be aidhe biame mequisaji.
Jesús ja discípulo cuana quisatana cristiano cuana ja tueda emanuameta
(Mateo 16.21-28; Lucas 9.22-27)
31 Yasetaneti cama, Jesús ja tu jepuiti uja buetsuapirutana huecuana:
—Ema da Diusu sa Jabeituti Deja. Ebia su sufri quema pu taji. Tata edhi ehuidusuji cuana, sacerdote aida, jacuatsasiati ebuetsuaji cuana ema tsada mahue ebata. Ema da emanuameta huecuana. Beju quimisha tsine jenetia ema enetianayu.
32 Jesús ja saida, butsepi quisatana huecuana. Quisapetana huecuana su, Pedro ja Jesús chuadera dusu putsu. Jesús d'ayapirutana. 33 Da su Jesús jababarereati putsu, chamatana huecuana. Pedro uja d'ayatana:
—Ishahua, netideraque ema naja jenetia, aimue mi Diusu sa piba cuana mu emimiani mahue. Deja cuana sa piba bahui mi emimiani.
34-35 Da su beju Jesús ja mesa discípulo, Cristiano cuana ihuatana tu peje su. Uja quisapirutana huecuana:
—Quebata ja ema tije aja su, pamapa muesumu neje ema tije paata. Ema pamapamesa ai cuana quitaita ebia su tsada pabata. Ema tije paata, manuameja paata biame. 36 ¿Ai puji ni da etse pamapa mundo sa chipilu cuana gana pu cua, etse cuati castigo su eputi biame? 37 ¿Ai etse d'eji su epu puji chujetia cua bata? 38 Quebata da cristiano juchaji cuana butse su ema jepuiti, quema quisa cuana jepuiti di ebidhu su, ya di tu jepuiti ebidhu, ema neicha esiapati su.

- SAN MARCOS
- <
- 8
- >

© 2009 WBT