- HECHOS
- <
- 2
- >

2
Espíritu Santo pueana dharejiji edue cuana peje su
1 Siete semana jenetia Jesús id'eibana su, pamapa jei eputani edue cuana jadhitatitana piada ete su pentecostés tsine eba puji. 2 Dhita putsu, beni jubida saida ebutesiu nime buepa jenetia id'abatana huecuana. Ete dume su tuna yani su hue, daja id'abatana huecuana beni jubida nime. 3 Metse su hue cuati utsu yana nime tuna bia su ebade batana huecuana. 4 Da su beju Espíritu Santo tuna peje su pueana tucheda neje. Shanapametana huecuana tuna bue mahue yana su emimi puji. Pia mimi cuana su beju mimipirutana huecuana.
5 Da tiempo su pamapa yahua jenetia puejiji judío cristiano cuana Jerusalén ejude su anitaina. Diusu emitsutsua puji puetana huecuana. 6 Tuneda di beni jubida epusiu nime id'abatana. Da su beju jadhitatitana putsu, apóstol cuana tsapiapiati yana su emimitani id'abatana huecuana. Id'aba putsu, nimetiunetitana huecuana beju. 7 Tuneda cama daja jaquisabatitana:
—¿Jucuaja su ecuaneda metse su hue eid'abainia ecuana sa yana cuana? Ye deja cuana ecuana sa mimi cuana emimitani. ¿Aimue jia maida Galilea yahua jenetia huecuana mahue? 8 ¿Cuaja ni da tuneda jabuetsuatime putaitia ecuana sa yana cuana? 9-10 Beju upia yanita pamapa yahua je aniji cristiano cuana. Judío cuana, Diusu iyubaji judío mahue cuana pia yahua cuana jenetia upia yanita. Hue yani beju Partia, Media, Elam, Mesopotamia, Judea, Capadocia, Ponto, Asia, Frigia, Panfilia, Egipto, Libia yahua cuana jenetia. Cirene, Roma ejude detse jenetia di cristiano cuana puetaitia. 11 Creta, Arabia yahua jenetia cristiano cuana di yanita. Beju pamapa ecuaneda ecuana sa yana cuana su ye deja cuana emimitani eid'abainia. Diusu ja ai nimetiuda saida atana cuana emimitani huecuana ecuaneda id'abainia metse su hue ecuana sa yana su. 12 ¿Ai jia da epuani ye nimetiuda ai cuana?
Daja hue tuneda cama jaquisabatitana, ebia su nimetiutana huecuana putsu. 13-14 Beju pia cuana ja mu piada tunca beta ejaitiana apóstol cuana emimitani eid'aba putsu, tuneda cama uja jaquisatitana:
—¡Aah! Tuneda tsetseji beju. Vino tsetseda ebia su id'itaitia huecuana. Da putsu, uja emimitani huecuana.
Da su Pedro ja jubida jeutsutana huecuana uja:
—Judío deja cuana, Jerusalén ejude su aniji cuana, meid'abaenique ema. 15 Ecuaneda mu aimue tsetsejiji mahue, cuaja micuaneda epibainia nime, apudaya hue putsu. Bahue micuaneda judío cuana aimue apudaya jaid'iti bahueta mahue. 16 Cuaja biahua tiempo Diusu sa profeta Joel chenu deretaidha batame, jiahue micuaneda ebainia. Uja Joel chenu ja deretaidha:
17 Uja Diusu puidha:
“Tiempo epupeni su, yama Espíritu Santo ebeitu pamapa cristiano cuana peje su.
Micuana sa ebacua, ebaquepuna cuana cuaja epu ai cuana quisa eputa.
Edeahue, tata edhi cuana cuana yama equisa tahui su nime.
18 Da tiempo su quema deja, epuna emebajaji cuana peje su yama Espíritu Santo ebeitu.
Tuahueda cuaja epu ai cuana equisameta.
19 Buepa, yahua su yama ai nimetiuda cuana yayu.
Ami, cuati, judu epu.
20 Id'eti da yapuna.
Badi da ami nime epiati.
Tueda ai nimetiuda cuana bataji epu, quema castigo tsine cuinaji mahue su.
21 Tueda tiempo iyuda su quebata ema peje su jei epuani cuana yama d'eji su ya.
Daja puidha Diusu, Joel chenu ja deretaidha.
22 Pedro ja daja hue quisainiame atana huecuana uja:
—Israel deja cuana, meid'abaenique ema. Jesús Nazaret ejude jenetia da Diusu sa Jabeituti Deja. Tu jepuiti Diusu ja ai nimetiuda saida cuana atana micuana duju su. Beju micuaneda quitaita bana. 23 Micuaneda Jesús menajatiana deja ate cuana peje su, curusu su patatata huecuana puji. Micuaneda Jesús manuamemeana. Beju daja pamapa puana, cuaja Diusu ja biahua tiempo pibataidha batame. 24 Beju Jesús manuana biame, Diusu ja tueda id'emetaibana, aimue detse cua su biame manueni cua puina mahue. 25 Biahua tiempo echua puji David chenu ja Jesús jepuiti deretaidha uja:
Quema Echua Puji, pamapa hora su mi yama echamainia.
Mida da ema naja su quema bai eni bene yani ema ebianetia puji.
Da putsu, quema aimue iyuame.
26 Nimebeidaji da ema.
Mimi beidaji cuana emimiani.
Ema emanu biame, bahue ema miada ema eid'e yameyu.
Da putsu, mi peje su ema enimetucheati, ema emanu biame.
27 Ema da mique ibuneda emebajaji.
Aimue miada ema manu su, ejusiahuana mahue.
Aimue quema equita eihuiame mahue, miada ema eid'emeyu putsu.
28 Miada ema eid'e yame jamitsuti tiana.
Ema beidaji yameyu, mida ema neje yaniti putsu.
29 Da su beju Pedro ja daja hue quisainiame atana huecuana uja:
—Edue judío cuana, mepibaenique quema mimi cuana. Ecuana sa echua puji David chenu beju manuidha. Sepulcro su huananubiataidha huecuana. Jiahue cama bataji hue mesa sepulcro. 30 David chenu da Diusu sa profeta puidha. Diusu ja tueda jamitsuti tiataidha uja: “Piada mique epusiu utsecua cuana mi nime Echua Puji ya.” 31 Beju David chenu bahue puidha tueda utsecua epusiu Cristo epu. Da putsu, Diusu ja Cristo eid'emetayu, David chenu puidha. Cristo emanu biame, aimue Diusu ja tueda emanu su ejusiahuanata mahue. Tusa equita aimue eihuiameta mahue. Daja David chenu puidha. 32 Beju cuaja David chenu puidha batame, daja puana. Diusu ja Cristo id'emetaibana, ecuanaju bana. 33 Cielo su Tata Diusu sa bai eni bene putibana. Diusu ja tueda huaraji aida atana. Huaraji aida putsu, Cristo ja Espíritu Santo tucheda beitutana ecuana peje su. Cuaja biahua tiempo Diusu ja mesa jamitsuti tiataidha batame, daja ecuana yatani. Ye micuaneda ebainia, eid'abainia nimetiuda ai cuana beju da mu Espíritu Santo ja yatani. 34 Aimue David chenu quitaji cielo su tsuatidha mahue. Cristo jepuiti bahui mimidha. Uja deretaidha:
Tata Diusu ja quema Echua Puji uja mitsutana:
“Aniuteque quema bai eni bene ema neje
35 tupupai ecuatsasia epu puji, yama mi neje jamajaiti cuana pishitiame putsu, mique eme su eicha teje.”
36 ‘Da putsu, pamapa israelita cuana bahue papuenita micuaneda Jesús manuameana biame, tueda huecha Diusu ja Echua Puji Salvador ichatana.
37 Beju cristiano cuana ja Pedro sa quisa id'aba putsu, ebia su jatacuamadhatitana huecuana. Uja quisabatana huecuana apóstol cuana:
—¿Jucuaja ni ecuanaju pu cua?
38 Da su Pedro ja jeutsutana huecuana uja:
—Mepibaturucatique Diusu peje su. Yahui neje meichaderametique Diusu sa puji Jesús sa ebani su. Da su micuana sa jucha cuana Diusu ja edhipata. Espíritu Santo micuana peje su ebeituta, cuaja mesa jamitsuti puidha batame. 39 Tueda mesa jamitsuti cuana da micuaneseda puji. Micuana sa epusiu utsecua, pia yahua uqueda je aniji cuana sa di. Tueda jamitsuti cuana da pamapa Diusu ihuatana cuana sa puji. Tuna peje su di Espíritu Santo ebeituta.
40 Pedro ja jubida quisatana huecuana:
—Menetideraque cristiano madhada cuana jenetia. Jei mepuque Jesucristo peje su.
41 Da tsine beju quimisha mil cristiano cuana jei putana Jesucristo peje su. Diusu sa puji yahui neje jaichaderametitana huecuana. 42 Da su apóstol sa jabuetsuati cuana su puniunetitana huecuana. Saida huamahuama jadusutitana huecuana. Daja hue jadhitatitana huecuana Diusu emitsu puji, Echua Puji sa cena di edia puji.
Equene jei putana cuana
43 Pamapa cristiano cuana nimetiunetitana, Diusu ja apóstol cuana ai nimetiuda saida cuana yametani ba putsu. 44 Pamapa Cristo peje su jei eputani cuana daja hue saida huamahuama jadunetitana. Tuneda cama jatsahuatitana. 45 Piada piada cuana mesa ai cuana jairutitana pia chipilu mahue cuana etia puji. 46 Pamapa tsine templo su putitana huecuana Diusu emitsutsua puji. Tuna sa ete cuana su jadhitatitana beidaji, nimemitsida neje ediadia puji. 47 Diusu mitsutsuatana huecuana. Cristiano cuana ja pamapa jei eputani cuana saida batana. Pamapa tsine Cristo ja pia cristiano cuana d'eji su atana. Da su tu peje su jei eputani cuana jajucuatitana beju.

- HECHOS
- <
- 2
- >

© 2009 WBT