- SAN MARCOS
- <
- 1
- >

EL SANTO EVANGELIO SEGÚN
SAN MARCOS
Ye quirica da Marcos ja Cristo jepuiti deretaidha. Marcos da Bernabé, Pablo detse sa ebuqueji puidha, quisaquisa puniunetidha su, Pedro di tsahuataidha. Pedro sa quisaquisa id'aba putsu, deretaidha, cuaja quisaquisa batame.
Ye quirica ja Jesús da Tata Diusu sa Jabeituti Embajaji ebametani. Daja huecha tueda da Diusu sa Ebacua tucheda ebametani, ai nimetiuda cuana ataidha putsu. Ye quirica su cuaja Jesús ja ai cuana ataidha quisa epuani. Da neje cristiano cuana ebametani Jesús sa jatsahuati, jaibunebati cuana.
1
Juan Bautista d'anita yahua su quisaquisa puana
(Mateo 3.1-12; Lucas 3.1-9, 15-17; Juan 1.19-28)
1 Ye quirica da Jesucristo jepuiti quisa epuani. Cuaja tusa quisa saida cuana pupiruana quisa epuani. Cristo da Diusu sa Ebacua ye quirica su quisa epuani.
2 Biahua tiempo da cuaja Diusu Cristo jepuiti quisa puidha ai cuana profeta Isaías chenu ja uja deretaidha:
Quema quisa pui yama ebeitu mi hui su cristiano cuana pabasetatita mi epue su puji.
3 Deja jubida quisaquisa epuani d'anita yaua su. Uja tueda epuani:
“Mebasetatique Ecua Puji ecuina su puji.”
4 Da su beju Juan Bautista cuinana. Quisaquisa pupiruana cristiano cuana peje su Diusu peje su papibaturucatita huecuana puji. D'anita yahua su quisaquisa puana. Pamapa cristiano cuana ejude cuana jenetia Juan peje su putitana tusa quisaquisa cuana eida'aba puji. Ahua Diusu peje su epibaturucatita huecuana su, ahua tuseda puji yahui neje eichaderatita huecuana su, Diusu ja mecuana sa jucha cuana eperdonatayu. Daja Juan Bautista quisaquisa puana cristiano cuana peje su. 5 Beju pamapa cristiano cuana Juan peje su putitana tu eid'aba puji. Judea yahua, Jerusalén ejude jenetia putitana huecuana. Juan ja cristiano cuana yahui neje Jordán ena su Diusu sa puji ichaderatana, mecuana sa jucha cuana jatuaquisatitana huecuana su.
6 Juan sa ejud'uji camello sa einua etad'i jenetia puina. Ebiti jenetia da mesa eturisiji puina. Mesa jana da dhequere aida, huasa ena puina. 7 Beju Juan cristiano cuana peje su uja quisaquisa puana:
—Pia ema tije epusiu. Tueda da ema ebia su huaraji aida putsu, ema mu mue ai eni mahue tu emebaja puji. 8 Yama micuana yahui neje Diusu sa puji eichaderainia biame, tuahueda micuana Diusu sa puji eichaderata Espíritu Santo sa tucheda neje.
Juan ja Jesús Diusu sa puji yahui neje ichaderatana
(Mateo 3.13-17; Lucas 3.21-22)
9 Da tiempo su Jesús cuinanana Nazaret ejude jenetia. Tueda ejude da Galilea yahua su anina. Da su beju Jesús da Juan Bautista peje su cuinana. Cuinana putsu, Juan ja tueda Diusu sa puji ichaderatana yahui neje Jordán ena su. 10 Jordán ena jenetia cuinanana tse su, buepa jadhatiana Jesús ja batana. Espíritu Santo huaitucu nime tu bia su ebutesa Jesús ja batana. 11 Tata Diusu buepa jenetia jubida mimiana uja:
—Mida da quema ibuneda Ebacua. Mi neje ema beidaji.
Ishahua ja Jesús nariatana Jesús epiruba puji
(Mateo 4.1-11; Lucas 4.1-13)
12 Da hora su beju Espíritu Santo ja Jesús d'anita yahua su dusutana. 13 Dapia Jesús pushi tunca tsine aniana. Animalo d'aida cuana di dapia anitaina. Dapia Ishahua ja Jesús nariatana tu epiruba puji, jucha yamedhaa puji. Da su beju Diusu sa ángel cuana butetana Jesús etsahua puji.
Jesús Galilea yahua je quisaquisa puniunetiana
(Mateo 4.12-17; Lucas 4.14-15)
14 Beju Juan Bautista teriichatana huecuana su, Jesús Galilea yahua su putiana Diusu sa quisa saida cuana quisaquisa eputi puji. 15 Uja mesa quisaquisa puana:
—Beju tiempo cuinaitia. Diusu ecuatsasiati beju nari. Mepibaturucatique Diusu peje su. Jei mepuque Diusu sa quisa saida cuana su d'eji su epu puji.
Daja Jesús quisaquisa puniunetiana.
Jesús ja pushi deja dharetana
(Mateo 4.18-22; Lucas 5.1-11)
16 Galilea yahua bai maje je Jesús yaseniuneti je, Simón, mesa edue Andrés neje tsutana. Tarrafa aida neje se cuana inatasaina tse. Esia bahui tuatse sa mudu puina. 17 Da su Jesús ja atana tse uja:
—Metseda se cuana memi bahue. Ema tije meaque. Yama metseda cristiano cuana ema peje su duseji yame.
18 Da hora su hue tarrafa cuana ichajusiatana tse Jesús ebuque puji. Beju putiana tse Jesús neje.
19 Jesús chuadera aseti putsu, beta deja Jacobo, Juan banime tsutana. Tuatseda edue ta tse puina. Tuatse sa tata Zebedeo banime. Pamapa tuneda canoa dume su anitaina. Tarrafa cuana basetatasaina huecuana. 20 Beju Jesús ja ihuatana tse tu tije paata puji. Da su beju tuatse sa tata Zebedeo, etsahuaji cuana ichajusiatana tse. Daja ichajusia putsu, Jesús tije atana tse.
Deja einid'u madhadaji
(Lucas 4.31-37)
21 Beju Capernaum ejude su cuinatitana huecuana. Janahua tsine su Jesús jadhitati jude ete su nubiana cristiano cuana ebuetsua puji. 22 Tuahueda ebuetsuatani su, dapia yanita cristiano cuana nimetiunetitana, Jesús ja huaraji aida mimi neje buetsuatana huecuana putsu. Mesa jabuetsuati quitaita cuana buetsuatana. Aimue jacuatsasiati ebuetsuaji cuana nime buetsuame atana mahue. Tuna ebia su saida buetsuatana, pia sa jabuetsuati cuana bahui buetsua bahue putaina huecuana putsu. 23 Da hora su beju piada deja einid'u madhadaji jadhitati jude ete su nubiana. Tuahueda tsiatsia neje Jesús uja atana:
24 —Jesús, Nazaret ejude jenetia, ¿ai da miqueda ecuanaju neje a taji? ¿A mida pueitia ecuanaju ecastiga puji? Beju yama mi eshanapainia. Mida da Diusu sa Ebacua.
25 Da su Jesús ja einid'u madhada jubida cuatsasiatana uja:
—Mitanaque. Cuinanaque ye deja peje jenetia.
26 Da hora su einid'u madhada ja deja eriariametani cama, jubida tsiatsiana. Tsiatsia putsu, deja mesiatana. 27 Pamapa yanita cristiano cuana ja ba putsu, nimetiunetitana huecuana. Da su tuneda cama jaquisabatitana uja:
—¿Ai jabuetsuati cuana da ye? Ye Jesús ja einid'u madhada cuana huaru jubida cuatsasia bahue. Beju tuneda jei yatani.
28 Da putsu, tipeida pamapa cristiano cuana Galilea yahua su Jesús jepuiti bahue putana.
Jesús ja Pedro sa ehuane sa cuana saisiametana
(Mateo 8.14-15; Lucas 4.38-39)
29 Da su beju Jesús jadhitati jude ete jenetia cuinanana su, Jacobo, Juan neje Simón, Andrés detse sa ete su putiana. Ete su cuinati putsu, nubitana huecuana. 30 Simón sa ehuane sa cuara nedaji saina batana huecuana. Dapia yanita cuana ja epuna nedaji esa Jesús quisatana. 31 Da su beju Jesús ja epuna nedaji esa nariatana. Tusa eme ina putsu, beju netiainametana. Da hora su mesa neda jaitianana beju. Da su epuna saisi putsu, mebajapirutana huecuana.
Jesús ja dueji nedaji cuana saisiametana
(Mateo 8.16-17; Lucas 4.40-41)
32 Beju yapunahu su, dapia yanita cuana ja nedaji cuana dusepirutana Jesús peje su. Einid'u madhadaji cuana di dusetana huecuana. 33 Pamapa ejude su aniji cristiano cuana ete tsequeini su jadhitatitana. 34 Jesús ja dueji nedaji cuana sa tsapiapiati neda cuana saisiametana. Dueji einud'u madhada cuana jusiacuinatana cristiano cuana peje jenetia. Einid'u madhada cuana ja Jesús shanapatana putsu, Jesús ja aimue d'eji tiatana huecuana mahue pamimita puji.
Jesús Galilea yahua je quisaquisa puniunetiana
(Lucas 4.42-44)
35 Beju pia tsine id'eti cuinanaji mahue su, Jesús netianana. Ete jenetia cuinanana ejude tsahua su dapia tu mehua Diusu emitsu puji. 36 Da su Simón ja mesa ebuqueji cuana neje Jesús chacutitana. 37 Jesús teje putsu, uja quisatana huecuana:
—Beju pamapa ja mi echacutani.
38 Da su Jesús ja uja atana huecuana:
—Meputija pia ejude nari cuana su, da je di ema quisaquisa epu puji. Daja epu puji ema pueana.
39 Da su Jesús quisaquisa puniunetiana pamapa Galilea yahua je. Pamapa jadhitati jude ete cuana su quisaquisa puana. Einid'u madhada cuana jusiacuinatana cristiano cuana peje jenetia.
Jesús ja lepraji deja saisiametana
(Mateo 8.1-4; Lucas 5.12-16)
40 Beju piada lepraji deja Jesús nariatana. Jesús butse su tururu putsu, uja atana:
—Ahua mique tsada su, miada ema saisiame cua.
41 Jesús ja deja bataichenu batana putsu, mesa eme neje deja d'apabatana. D'apaba putsu, Jesús ja deja atana uja:
—Tsada quema Mida esaisi.
42 Da hora su deja saisiana beju. 43 Da su Jesús ja jubida cuatsasiatana uja:
44 —Be aidhe biame quisaji. Jabametitique sacerdote peje su tuahueda mi saisijiji pabata puji. Da su beju Diusu irutsuaque, cuaja Moisés chenu sa jacuatsasiati epuani nime, pamapa cristiano cuana ja mida saisijiji pashanapata puji.
45 Da su beju deja putibana. Aimue atana mahue cuaja Jesús ja cuatsasiatana nime. Tipeida quisa pupiruana cuaja Jesús ja saisiameme atana. Daja deja ebia su quisa puana putsu, Jesús ejude cuana su cuaja nubisaita taji mahue jabatiana. Ejude jenetia uqueda putiana biame, dapia cristiano cuana ja Jesús batitana. Que jenetia papu cristiano cuana tu peje su putitana.

- SAN MARCOS
- <
- 1
- >

© 2009 WBT