- SAN MATEO
- <
- 14
- >

14
Juan Bautista manuametana huecuana
(Marcos 6.14-29; Lucas 9.7-9)
1 Da tiempo su echua puji Herodes Antipas da huaraji aida puina Galilea yahua su. 2 Tuahueda Jesús jepuiti id'abatana putsu, mesa emebajaji cuana uja atana:
—Tueda Jesús da Juan Bautista manujiji cuana duju jenetia id'eyujiji. Da putsu, tueda tucheda eni ai nimetiuda aida cuana ya puji.
3 Daja mimiana Herodes Antipas Juan Bautista manuametana putsu. Equene Juan teriichanubiametana. Daja Herodes ja Juan atana, Juan ja tueda tuaquisatana putsu. Juan ja Herodes Antipas jubida d'ayatana, Herodes Antipas ja mesa edue Felipe sa ehuane Herodías neje jahuanetiana putsu, Felipe eid'e hue biame. Da putsu, Herodes Antipas ja Juan teriametana. 4 Uja equene Juan ja Herodes Antipas jubida d'ayatana:
—Be Herodías mique ehuane nime dusuji, Felipe neje jahuanetijiji tupu.
5 Da su Herodes Antipas ja Juan tipeida manuameja adhaatana. Daja biame, mue manuame atana, cristiano cuana iyuba putsu, Juan da Diusu sa quisa puji batana huecuana putsu. 6 Da su beju Herodes Antipas sa tu bataji puana tsine cuinana su, Herodías sa ebaquepuna ihuajiji cuana butse su tu mehua tiritiriana. Beju Herodes Antipas sa ebia su tsada puana. 7 Da su Herodes ja epuneje uja atana:
—Diusu bahue ema epu. Ai papu mique jabajati cuana yama mi etia, mique tiritiri quema ebia su tsada putsu.
8 Da su epuneje mesa cuara neje jaquisabatiana. Herodías ja tueda uja quisatana:
—Bajatique Juan Bautista sa echua dhepe su.
9 Beju daja epuneje ja bajatana su, Herodes Antipas ebia su jatacuamadhatiana. Ihuajiji cuana butse su Diusu bahue puana putsu, daja mesa a taji puana. 10 Beju da hora su cuatsasiatana soldado cuana Juan pachuarijitita huecuana puji. 11 Da su beju echua dusetana huecuana dhepe su. Epuneje menajatiatana huecuana. Da su tuahueda mesa cuara tiaderatana.
12 Juan sa ebuqueji cuana mesa equita dusu putsu, papatana huecuana. Da su Jesús quisatitana huecuana. 13 Jesús ja shanapa putsu, mue aidhebiame ani eti jude su putiana tu mehua yaniti puji. Canoa aida su putiana. Beju cristiano cuana bahue puputsu, pamapa ejude jenetia cuinanatana huecuana Jesús tije ya puji.
Jesús pishica mil deja cuana mihuatana
(Marcos 6.30-44; Lucas 9.10-17; Juan 6.1-14)
14 Jesús beju chu maje cuinati putsu, cristiano cuana murida je putitana tu etejetiyu puji. Jesús ja canoa aida jenetia cuinana putsu, dueji cristiano cuana tu peje su epusiu batana. Jesús ja ba putsu, ebia su bataichenu batana huecuana. Pamapa nedaji cuana saisiamepirutana. 15 Beju tsinecua edhememehu su discípulo cuana ja Jesús uja quisatana:
—Beju tsinecua edhememehu. Ye cristiano cuana sa ete cuana uqueda. Da putsu, beituyuque huecuana ejude cuana naja je tuna sa ai dia taji cuana pachacutitita huecuana puji, beju upia mu mue ai biame ani putsu.
16 Jesús ja jeutsutana huecuana:
—Aimue da eputitayu mahue. Micuaneda hue memihuaque huecuana.
17 Da su uja atana huecuana:
—Beju pishica pan chidi cuana, beta se chidi detse bahui ecuanaju sa yani. Ai detse tueda tupu pu cua.
18 Da su Jesús ja cuatsasiatana huecuana:
—Pan chidi cuana, se detse meduseque.
19 Jesús ja cristiano cuana cuatsasiatana pamapa paniuteta huecuana puji nutsa bia su. Pamapa aniutetana su, Jesús ja pishica pan chidi cuana, se detse di inatana. Cielo huabata jachamati putsu, diusulupai atana Tata Diusu. Pan cuana, se detse ped'uped'ua putsu, discípulo cuana menajatiatana cristiano cuana paberereatiata huecuana puji. Discípulo cuana ja cristiano cuana eberereatiatani cama, pan, se ped'u cuana jajucuatitana. 20 Beju pamapa cristiano cuana diadiatana tupu. Pan cuana, se detse beju puchu puana. Eped'u cuana chudutana huecuana. Piada tunca beta ejaitiana d'iti cuana sejeatana huecuana puchu cuana neje. 21 Beju pishica mil deja cuana diadiatana. Dueji epuna, yanana cuana dapia anitaina. Tuneda di diadiatana tupu.
Jesús da ena bia je aseana
(Marcos 6.45-52; Juan 6.16-21)
22 Da su beju Jesús ja mesa discípulo cuana canoa aida su nubiametana bai papetuta huecuana puji tu hui su. Tuna yanipetutahu cama, Jesús ja cristiano cuana tuna sa ete cuana je beitupetaibana. 23 Beju tuna pupetitaiba su, Jesús murucu aida bia su tsuatiana tu mehua quejucua hora chidi yaniti puji, Diusu emitsu puji. Beju dhidha teje dapia tu mehua aniana. 24 Mesa discípulo cuana da bai dusete su anipetutasaina cama, beni ja ena jubida dhapujutana putsu, ena canoa su nubipiruana. 25 Beju huenahua su Jesús batana huecuana ena bia je quitaita yasesiu. 26 Daja ba putsu, rubutanapirutana huecuana. Jubida tsiatsiatana huecuana, iyuame pu putsu. Uja tsiatsia neje mimitana huecuana:
—¡Beju enid'u ecuaneda ebainia!
27 Da su Jesús ja jubida uja atana huecuana:
—¡Menimetucheatique! ¡Beju ema hue! ¡Be iyuame mepuji!
28 Pedro ja atana Jesús:
—Echua Puji, ahua enei hue mida su, tsahuaque ema mi peje su ena bia je ecuinati puji.
29 Da su Jesús ja Pedro jeutsutana:
—Pueque hue da.
Pedro canoa jenetia cuinana putsu, ena bia je asepiruana Jesús peje su. 30 Beju beni jubida epuneti ba putsu, Pedro tipeida iyuame puana. Ena su nubipiruana. Enubiani jabati putsu, jubida tsiatsia neje uja atana Jesús:
—¡Echua Puji, tsahuaque ema!
31 Da hora su beju Jesús ja Pedro eme su inatana. Uja atana Pedro:
—¿Jucuaja su ni mi ema peje su mue janimetucheati?
32 Beju tuatseda canoa su nubitiana su, beni mitanana. 33 Canoa dume su Jesús butse su tururutana huecuana pamapa. Uja atana huecuana:
—Enei hue, mida da Diusu sa Ebacua.
Jesús ja nedaji cuana Genesaret yahua su saisiametana
(Marcos 6.53-56)
34 Daja anipetutitana huecuana. Genesaret yahua su satsuatitana huecuana. 35 Beju tueda yahua su aniji cristiano cuana ja Jesús ba putsu, pamapa ejude su aniji cuana quisametana huecuana. Da su cristiano cuana bahue pu putsu, pamapa nedaji cuana dusetana huecuana Jesús peje su. 36 Jesús sa ejud'uji tihue dhucuana d'apabaja atana huecuana. Pamapa ejud'uji d'apabatana cuana beju saisitana.

- SAN MATEO
- <
- 14
- >

© 2009 WBT